**Statsbudsjettet 2018 – Fellesforbundets innspill til Arbeids- og sosialkomiteen**

Syretesten på et godt statsbudsjett er etter Fellesforbundets mening om det legger grunnlaget for høy sysselsetting, arbeid til alle og en god utvikling på arbeidsmarkedet. Det går bedre på arbeidsmarkedet nå. Flere kommer i jobb og ledigheten synker. Likevel er det mange som står utenfor, og det er fortsatt store regionale forskjeller i ledigheten. Fortsatt går folk ledige som følge av oljeprisfallet og fallet i aktivitet i leverandørindustrien og andre berørte bransjer. Derfor mener vi at statsbudsjettet for 2018 må ha hovedvekt på tiltak for å få flere i arbeid. Det må skje gjennom næringspolitiske tiltak, gjennom sysselsettingspakker og gjennom arbeidsmarkedstiltak.

**Tiltaksplasser reduseres for tidlig**

Regjeringen friskmelder arbeidsmarkedet og reduserer tiltaksplasser for ordinært ledige til 15 000. Fellesforbundet mener det er for tidlig å slutte medisineringen nå og anbefaler at tiltaksplasser for ordinært ledige ikke reduseres. De to siste åra har det blitt vedtatt egne sysselsettingspakker for Sør-Vestlandet. Dette er dessverre ikke blitt videreført i budsjettet for 2018.

Fellesforbundet vil også påpeke viktigheten av at antall tiltaksplasser for personer med nedsatt arbeidsevne holdes på et nivå som reduserer ventetid. Etter vår oppfatning må antallet tiltaksplasser øke fra årets 58 000 til 60 000 plasser for personer med nedsatt arbeidsevne.

Det nye sammenslåtte tiltaket Arbeidsforberedende Trening (AFT) er det viktigste virkemidlet. Vi viser til anmodningsvedtak i Stortinget om at dette tiltaket må styrkes. Det er viktig at det skjer i budsjettet for 2018. Det må også legges til rette med finansiering slik at det også skal være mulig å kunne ta fagbrev innenfor AFT-tiltaket.

Det er positivt at regjeringen øker plasser for varig tilrettelagt arbeid (VTA) Men det er fortsatt et udekket behov for VTA-plasser. Vi mener det bør legges opp til 300 flere plasser sammenliknet med årets budsjett. I tillegg er det behov for en langsiktig plan for oppjustering av antall VTA-plasser.

I tråd med Meld. St. 33 (2015–2016) *NAV i en ny tid – for arbeid og aktivitet* gis NAV-kontorene økt myndighet og handlefrihet. Arbeids- og velferdsetaten får blant annet økte muligheter til å utføre oppfølgingstjenester i egen regi. Fellesforbundet har vært og er fortsatt bekymret når regjeringen mener Nav bør ha større fleksibilitet enn i dag til å velge om avklarings- og oppfølgingstjenestene skal kjøpes eller gjennomføres i egenregi. Noe økt fleksibilitet er hensiktsmessig, men det må utvikle klare nasjonale grenser mellom hva Nav skal gjøre i egen regi og hva som skal utføres av de forhåndsgodkjente tiltaksleverandørene på arbeidsinkluderingsområdet. Det generelle utgangspunktet bør være at Nav selv følger opp arbeidssøkere med moderate bistandsbehov, mens tiltaksarrangører med særlig kompetanse følger opp arbeidssøkere med større bistandsbehov.

**Kuttet i dagpenger**

For å få rett til dagpenger må du gjennom året ha hatt en brutto arbeidsinntekt som tilsvarer 1,5 G på søketidspunktet, eller i løpet av de siste tre årene ha hatt en brutto arbeidsinntekt som minst tilsvarer 3G. Denne muligheten fjerner nå regjeringen. Det er kun brutto arbeidsinntekt som tilsvarer 1,5 G på søketidspunktet som gir rett til dagpenger. Budsjettforslaget vil ramme mange av dem som arbeider under usikre forhold i arbeidslivet, f.eks. leiearbeidere som ikke får lønn mellom oppdrag. Mange som med dagens regler ville har rett til dagpenger vil ikke lenger ha denne retten fordi de har for lav inntekt året før. Og mange vil få mindre i dagpenger fordi retten til å bruke tre siste inntektsår som grunnlag bortfaller. Igjen endrer regjeringen en av velferdsstatens sikkerhetsnett. Igjen viser regjeringen en klokketro på at de som har lite vil motiveres av å få mindre. Mens de som har mye, de motiveres av å få mer. Fellesforbundet deler ikke denne troen.

**Sluttvederlag**

Regjeringen følger fortsatt ikke opp Stortingets anmodningsvedtak om å unnlate å avkorte NAV-ytelser som følge av mottak av sluttvederlag. I stedet foreslår regjeringen at "Stortinget samtykker i at det ikke gjøres endringer i folketrygdens avkortingsregler knyttet til mottatt sluttvederlag." Regjeringen viser altså ingen vilje til å finne en løsning på problemet. Dette betyr at sluttvederlag beskattes og at ulike trygdeordninger blir avkortet mot sluttvederlaget. For mange blir rundt 2/3 av sluttvederlaget borte. Fellesforbundet mener vedtaket om skattlegging av Sluttvederlag fra fellesordningene må reverseres og at skattefritaket gjeninnføres slik at vederlaget ikke fører til avkortning av NAV-ytelser.

**Aldersgrense i arbeidsmiljøloven**

I 2015 ble aldersgrensen i arbeidsmiljøloven hevet fra 70 til 72 år. Fellesforbundet støtter regjeringen i at det ikke er hensiktsmessig å gå videre med ytterligere heving eller fjerning av aldersgrensen i arbeidsmiljøloven nå.

**Mangel på framdrift i kampen mot sosial dumping og arbeidslivskriminalitet**

Regjeringen framholder selv at arbeidslivskriminaliteten er økende, og at den også har blitt grovere og mer sammensatt. Desto mer skuffende er det at budsjettet ikke styrker innsatsen på dette viktige feltet. Budsjettforslagene for Arbeidstilsynet og Petroleumstilsynet for 2018 står fortsatt på stedet hvil, på tross av at Riksrevisjonen i 2016 pekte på tydelige behov for å ruste opp tilsynsvirksomheten. Vi frykter at resultatet blir at tilsynsetatene fortsatt henger etter i kampen mot arbeidslivskriminalitet og sosial dumping, mens useriøse aktører øker forspranget ytterligere. Det er også bekymringsfullt at det ikke er budsjettert for opprettelse av flere arbeidslivskrimsentre. Erfaringene fra våre bransjer tilsier at det er behov for å etablere slike samarbeidsenheter i alle politidistrikter.

I regjeringens reviderte strategi mot arbeidslivskriminalitet legges det opp til en videreutvikling av

trepartssamarbeidet i utsatte bransjer. Per i dag er det etablert bransjeprogram i renhold, transport og

uteliv, og det er et klart behov for slike program i flere bransjer. Bevilgningen til bransjeprogrammene må

derfor styrkes.

Finansdepartementet forslag om å begrense opplysningsplikten til Sentralskattekontoret for utenlandssaker (SFU) vil svekke tilsyn og kontroll med utenlandske oppdragstakere med utsendte arbeidstakere til Norge. I flere av myndighetenes tiltak mot arbeidslivskriminalitet og sosial dumping inngår rapporteringsplikten til SFU som et vesentlig element. I følge regjeringens strategi mot arbeidslivskriminalitet skal det vurderes å innføre en registreringsplikt for utenlandske tjenesteytere som utfører oppdrag midlertidig i Norge. Det er svært urovekkende om opplysningsplikten til SFU reduseres uten at dette har kommet på plass.

Med vennlig hilsen

**Fellesforbundet**

|  |  |
| --- | --- |
| Steinar Krogstad | Line Eldring |

*(sign.)* *(sign.)*

*Dette brevet er elektronisk godkjent i Fellesforbundet og har derfor ingen signatur.*